b"\n_START_ARTICLE_\nEscoltes Catalans\n_START_SECTION_\nHist\xc3\xb2ria\n_START_PARAGRAPH_\nEscoltes Catalans \xc3\xa9s l'associaci\xc3\xb3 escolta laica catalana. Es fund\xc3\xa0 l'any 1974, quan les associacions no confessionals escoltes i guies Germanor de Minyons de Muntanya, Boy Scouts de Catalunya, Germanor de Nois i Noies Guies i Nova Escolta del Pa\xc3\xads Valenci\xc3\xa0, juntament amb cinc agrupaments independents, es van fusionar creant la primera associaci\xc3\xb3 que era escolta i guia alhora. Va esdevenir la simplificaci\xc3\xb3 de l'escenari escolta i guia catal\xc3\xa0._NEWLINE_El car\xc3\xa0cter laic de l'associaci\xc3\xb3 va rebre importants influ\xc3\xa8ncies de l'associaci\xc3\xb3 francesa \xc3\x89claireuses et \xc3\x89claireurs de France, i va jugar un rol destacat en la creaci\xc3\xb3 del Consell Nacional de la Joventut de Catalunya el 1979, del qual en va ser fundadora. \xc3\x89s membre de les dues organitzacions mundials d'escoltisme i guiatge, l'Organitzaci\xc3\xb3 Mundial del Moviment Escolta (WOSM) i l'Associaci\xc3\xb3 Mundial de Noies Guies i Noies Escoltes (WAGGGS), a trav\xc3\xa9s de la Federaci\xc3\xb3 Catalana d'Escoltisme i Guiatge._NEWLINE_Tamb\xc3\xa9 forma part de la UIPL (Uni\xc3\xb3 Internacional Pluralista i Laica) com a membre fundador, i de la COFRASL (Cooperaci\xc3\xb3 Franc\xc3\xb2fona de l'Escoltisme Laic), on emmarca principalment les seves accions de cooperaci\xc3\xb3 internacional i d'educaci\xc3\xb3 per al desenvolupament. Tamb\xc3\xa9 cal destacar que forma part de la Federaci\xc3\xb3 Catalana d'ONG per a la Pau, els Drets Humans i el Desenvolupament. _NEWLINE_El 1997 va crear la Fundaci\xc3\xb3 Escolta Josep Carol per tal de refor\xc3\xa7ar la seva tasca social, amb la missi\xc3\xb3 de promoure l'educaci\xc3\xb3 d'infants i joves en la ciutadania responsable i en els valors de l'escoltisme, la generaci\xc3\xb3 de reflexi\xc3\xb3 i pensament i el desenvolupament de projectes, serveis i recursos en l'entorn educatiu."